
ARHIVA VECHE A PRIMĂRIEI CÂMPINA 
— ŞANSA PIERDUTĂ A ISTORIOGRAFIEI LOCALE 


Mădălin- Cristian Focşa 
Geograf, consilier (ghid de turism) 
la Centrul de Informare Turistică din Câmpina 


Istoria modernă a unui oraş cum e Câmpina se poate scrie în două 
feluri: pe baza documentelor și prin cercetări de istorie orală, din 
amintirile oamenilor (directe sau din povestiri ale predecesorilor). În 
orașul aurului negru din valea Prahovei, cel de-al doilea procedeu a 
înflorit pur şi simplu în ultimele decenii, grație celor mai pasionaţi 
dintre locuitorii săi. Câmpina nu duce lipsă de colecționari, de familii 
cu vechi tradiţii și amintiri bogate, de poveşti de viață fascinante!. 
Bineînţeles că mai există loc și încă mai sunt şi alți împătimiți care au 
adunat informaţii şi ar putea scrie istorii orale frumoase despre urbea 
noastră. 

Din păcate prima dintre metodele menţionate, scrierea istoriei 
locale pe baza surselor documentare, nu a fost la fel de favorizată. 
Astfel că azi suntem în situaţia (fericită pentru unii) de a avea încă 
enorm de lucru la acest capitol, prin existenţa a numeroase fonduri 
documentare, nu toate accesibile, care ascund o sumedenie de 
informații despre epoca modernă şi contemporană a orașului. 
Afirmația este oarecum valabilă chiar şi pentru epoci mai vechi, însă 
acolo nu mai poate fi vorba şi de alternativa istoriei orale. 

Cercetând din pasiune, în ultimii ani, istoria orașului nostru, am 
realizat că se cunosc foarte puţine lucruri despre o epocă relativ 
recentă, şi anume cea de până la Războiul de Întregire Naţională. Dacă 
pentru epoci chiar mai vechi decât domnia regelui Carol L există încă 
o mulțime de documente nepublicate, aflate în general în arhivele şi 
bibliotecile publice, pentru deceniile de după înfiriparea statului 
român avem parcă un gol informaţional, când așteptările fireşti erau să 
se fi păstrat mai multe surse documentare decât din epoci anterioare. 
Una dintre explicații ar fi dispariția unor documente şi arhive ce datau 


"Pentru a nu nedreptăți pe nimeni voi exemplifica doar prin cel mai prolific autor în 
acest sens, profesorul-muzeograf Alin Daniel Ciupală, ale cărui scrieri sunt deja de 
notorietate. 

din acea epocă. Dacă distrugerea lor s-a petrecut probabil şi treptat, în 
perioada comunistă, datorită ideologizării excesive”, credem că startul 
acesteia a fost dat în mod brusc, fiind prilejuit de evenimentele nefaste 
de acum o sută de ani, din timpul ocupaţiei germane a oraşului (1916- 
1918). Se ştie că atunci sediul Primăriei împreună cu arhiva sa a avut 
de suferit — ca şi alte instituţii ale oraşului, cum ar fi vechea bibliotecă, 
şcolile, bisericile, etc. Ne îndreptățește la această concluzie chiar 
faptul că prima şi cea mai documentată monografie a oraşului, publi- 
cată de profesorul Stoica Teodorescu în 1924, nu excelează deloc în 
informații despre Câmpina în timpul domniei lui Carol I. 

În cercetările mele am descoperit la un moment dat un vechi 
registru-opis al arhivei Primăriei Câmpina, nestudiat de nimeni până 
acum, care mi-a atras atenţia prin faptul că arăta o deosebită bogăţie şi 
varietate a vechii arhive a instituției, azi pierdută în cea mai mare 
parte. Fiindcă ne apropiem de un moment-simbol aniversar pentru 
cultura și civilizaţia românească, centenarul Marii Uniri, îmi propun 
aici să spicuiesc din acest registru tot ceea ce mi s-a părut interesant 
pentru istoria locală, dedicând articolul meu câmpinenilor care acum 
100 ani au rămas să suporte umilinţele ocupaţiei, fiind - printre altele - 
şi martorii distrugerii unei mari părți din arhiva Primăriei. 

Inventarul fondului „Primăria Câmpina” aflat la Serviciul 
Judeţean Prahova al Arhivelor Naţionale debutează, defapt, chiar cu 
cota registrului despre care e vorba”. Numele din inventar este „Opis 
general al dosarelor, 1865-1943”. E momentul să punctez că 
Primăriile ca instituţii moderne ale administraţiei publice locale s-au 
înființat în România odată cu reforma administrativă a lui Cuza din 
anul 1864, atunci când au apărut și comunele ca unități de bază ale 
împărțirii teritorial-administrative. Până la instaurarea comunismului, 
denumirea de „comună” era purtată — cum ar fi şi azi firesc — de către 
teritoriul administrat de o primărie, indiferent dacă aceasta își avea 
sediul într-un sat sau într-un oraş. Astfel că existau comune urbane și 
comune rurale, așa cum vedem şi în Franţa de azi (care probabil 
servise ca model la 1864). Comuna (urbană) Câmpina îşi avea aşadar 


“E cunoscut faptul că cele mai valoroase biblioteci locale (cele înfiinţate de dr. C-tin 
Istrati la Câmpina sau gral. Ion Manolescu la Breaza erau adevărate comori) au fost 
distruse sau pierdute complet, zecide vagoane cu cărți fiind topite ani la rând chiar 
în judeţul nostru, la o fabrică de tristă amintire din Boldeşti-Scăeni. 

*Dosar nr. 1 / 1865. 

reşedinţa în tânărul - pe atunci - oraş Câmpina, incluzând însă la 
înfiinţarea ei şi localități dependente precum Broaştele, Şotrile sau 
Lunca Mare (numite atunci „cătune”)”. Abia odată cu împărțirea 
administrativă comunistă din 1968, aflată şi azi în vigoare, teritoriile 
administrate de primăriile orașelor şi-au pierdut numele de „comună”, 
azi neavând în vorbirea curentă nicio denumire (!). Publicul folosește 
cu greu termenul tehnic de „UAT” (unitate administrativ-teritorială) 
care ar echivala — pe lângă altă semnificaţie mai largă, precum aceea 
de judeţ — şi cu sensul iniţial şi firesc al „comunei”: acela de teritoriu 
administrat de o primărie. 

Așadar, primăria „urbei Câmpina”, cum se mai spunea atunci, a 
luat ființă în anul 1864, dar abia din anul următor a început să emită 
acte oficiale care s-au păstrat, cel puţin până la un moment dat. Sediul 
primăriei (numit „casa comunală”) era iniţial pe actuala stradă Golești, 
în aceeași curte sau clădire cu o şcoală”. Este vorba fie despre actuala 
clădire şcolară, fie despre alta mai veche aflată pe același loc. Un 
imobil cu aceeași formă dar mai mic — aparținând unui particular 
(numele s-ar putea citi „Petraki Tu" — apare desenat în acel loc şi pe 
o schiță de plan executată la 1861 de inginerul Alexandru Veress, 
topograful casei Știrbey“. În clădirea ce se vede şi azi a funcţionat 
după 1878 prima şcoală de fete din oraş, dar din câte se pare, la 1865 
funcționa deja o şcoală (probabil particulară) alături sau chiar în „casa 
comunală”. Abia după Independenţă, primăria s-a mutat de acolo mai 
în centru, în celebra casă rămasă de la ziaristul Zaharia Carcalechi 
(proiectată de unul dintre primii arhitecți români, Nicolae G. 
Socolescu, în anii dintre revoluţia pașoptistă şi Unire”), unde a 
funcționat timp de un secol întreg. 

Să revenim însă la registrul-opis de dosare: este un tom de format 
mare, cu coperţi cartonate şi 200 file groase, din hârtie de calitate. Pe 


“Indicele comunelor României. Bucureşti: Imprimeria Statului, 1865, p.67. 
Interesant este că oraşul propriu-zis era împărțit în două „cătune” (în realitate 
mahalale sau cartiere): Târgul Câmpina şi Piaţa-Câmpina. Sub numele de Șotriile se 
ascundea de fapt actualul sat Plaiu Câmpinei (exista separat și comuna Șotriile). 
“Vezi dosarul moşiei Câmpina din fondul Reforma Agrară din 1864, aflat la 
Arhivele Naţionale Bucureşti. 

“Arhivele Naţionale ale Ungariei, secţia Hărţi ale fondurilor familiale, colecţia 
Andrei Veress. 

"Vezi teza de doctorat a arh. Gabriela Petrescu, UAUIM-București, 2014. 

copertă apare, mai greu lizibil azi, titlul scris de mână, în cadrul unei 
etichete speciale: Primăria orașului Câmpina, opis pentru dosare 
începând cu anul 1865. Producătorul registrului şi-a tipărit numele pe 
marginea etichetei respective: Tipografia M.S. Gheorghiu — Câmpina. 
Se ştie azi că la tipografia lui Mihail S. Gheorghiu (numită și 
„Gutenberg”), primele publicaţii apăruseră în anul 19138. Dar datarea 
registrului o face şi mai bine însemnarea manuscrisă de pe ultima filă, 
unde găsim scris astfel, cu cerneală: 

Primăria oraşului Câmpina. Prezentul registru, numerotat, 
șnuruit şi sigilat, conţine file 200 (două sute) spre a servi pentru 
opisul general al arhivei. 1915, Ianuarie 1. Primar, Dem. I. 
Ștefănescu (semnătură alături de ştampila Primăriei, n.n.). Secretar, 
Tr. Bănescu (semnătură, n.n.). 

Așadar putem data registrul în anul 1915, când probabil s-a făcut 
prima inventariere a arhivei instituţiei, şi avem astfel certitudinea că 
toate dosarele menţionate în el, create până atunci, se aflau la acea 
dată în arhiva Primăriei. Filele din interior conțin un tabel întins pe 
câte două pagini stânga-dreapta, la care sunt tipărite doar liniile 
despărțitoare şi cuvintele din capul de tabel: Anul / Nr. dosarului/ 
Conţinutul dosarului / Observațiuni. Interiorul rubricilor a fost 
completat manual, în ordinea cronologică a anilor, iar în cadrul 
acestora, în ordinea numerelor de dosar. Cea mai mare parte este 
evident completată de aceeași mână, probabil funcţionarul care a făcut 
acea primă inventariere la 1915. În ultima parte, scrisul şi cerneala se 
schimbă de mai multe ori, dovadă că şi alți funcționari au completat în 
registru ulterior primei inventarieri; ultima intervenție merge până la 
dosarele anului 1943. Atunci, dintr-un motiv sau altul, trecerea 
dosarelor arhivei în registru încetează. Ultimul dosar menţionat 
(nr.19/1943) face referire la stricăciunile cauzate de un bombarda- 
ment. Este o mare minune cum a supravieţuit acest opis ambelor 
războaie mondiale şi apoi epocii comuniste - din păcate nu şi dosarele 
menționate în el - parcă special pentru a ne da o mărturie peste timp 
despre ceea ce a fost cândva în arhiva Primăriei Câmpina, ca să ştim 
bine ce anume am pierdut. 


“Vezi Bibliografia românească modernă (vol. I-IV, 1984-1996) şi Publicaţiile 
periodice româneşti (tom II, 1969). 


90 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA - 2017 


Infrumusețarea Câmpinei, — In stânga, noua clădire a primăriei, In dreapta, noau clădire a şcoalei 
de Met, ambele ridicate din iniţiativa şi sub privigherea I)-lui Dem. I. Ștefănescu, primarul orașului, 
al cărei portret îl dăm în medalionul de sus. 


Sediul Primăriei şi primarul Ștefănescu, așa cum apăreau 
în „Gazeta ilustrată” din 3 ian. 1915 


(la doar două zile după crearea registrului) 


Cine compară conţinutul dosarelor din acest registru, cu inven- 
tarul fondului de azi, va observa că, pe alocuri, unele dosare aflate în 
fondul actual corespund cu unele trecute în acest opis. Însă situația 
este complet aleatorie. De la primul contact am fost surprins de faptul 
că, din primele două decenii ale activității Primăriei — atât de 
importante pentru cercetarea istorică |! — se păstrează azi doar un 
singur dosar (din nu mai puţin de 843 dosare care încă se păstrau la 
1915 !); nu am pus la socoteală (nici aici, nici mai departe) dosarele cu 
extrase, certificate şi declarații de stare civilă, singurele păstrate 
aproape anual începând cu anul 1878 (câte 1-2-3 pe an). Voi face în 
continuare câteva comparații statistice, ce ilustrează dimensiunile 
inițiale ale arhivei și gradul în care ea s-a păstrat până azi. 

Pentru intervalul 1865-1942, opisul vechii arhive dă un număr 
total de 3051 dosare, cu o medie de aproape 47 dosare pe an; azi 
fondul arhivistic conţine, în același interval cronologic, doar 613 
dosare, deci un procent de 20% (9,4 dosare / an, în medie). E adevărat 

că între timp conţinutul dosarelor a fost în mare parte amestecat, re- 
sortat, dar din comparaţia titlurilor de dosare din opisul vechi cu cele 
din inventarul actual, am tras concluzia că au avut loc atât comasări 
cât şi divizări de dosare, deci în general statistica bazată pe numărul 
de dosare rămâne elocventă. Dacă ne concentrăm atenţia pe anumite 
perioade, constatăm că epocile mai vechi au fost cele mai vitregite — 
exact acelea pentru care oricum nu prea avem informaţii ! De pildă - 
cu o excepţie din anul 1866 - cel mai vechi dosar care se păstrează azi 
în fondul arhivistic este doar din anul 1886, şi până prin anul 1896 
media nu depășește un dosar anual — aceasta în condiţiile în care 
opisul vechi arăta în aceeaşi perioadă o medie de 46 dosare anual 
(înainte de Războiul de Independenţă) sau 23 dosare anual (după 
război). Nici odată cu intrarea în secolul al XX-lea lucrurile nu stau 
mult mai bine. Până după Războiul de Întregire numărul dosarelor 
păstrate se păstrează constant mult sub 10 pe an, în timp ce iniţial erau 
create anual peste 20 dosare (iar din 1908 constant peste 40); 
procentajul dosarelor existente azi față de anii creării lor oscilează în 
această perioadă între 1,67% (în 1916, anul trecerii frontului peste 
oraș) şi 26,1% (1907). Abia după anul 1920 mai creşte proporția, 
numărul dosarelor păstrate anual apropiindu-se de (dar rareori 
depăşind) cifra de 20, în timp ce erau create anual cca 35-45 dosare. 
Doar ultimii ani ai intervalului studiat, în ajunul şi primii ani ai 
războiului, ne oferă o proporție în general majoritară - se ajunge ca, 
pentru anul 1942 să fi existat 55 dosare în opisul vechi, iar în prezent 
să găsim 53 dosare în inventarul fondului (repet: nu neapărat aceleaşi 
IL În acei ani se înmulţise însă spectaculos și numărul dosarelor 
create, anul 1939 constituind un record în acest sens: 116 dosare 
menţionate de registrul-opis. 

Titlul dosarelor era dat în general de o anumită temă generală de 
administraţie locală (ex. Venituri, Cheltuieli, Publicaţiuni, Şcoli, 
Biserici, Proprietăți, Recolte, Liste electorale, Autorizaţii de 
construcție ş.a.m.d.), care în mare parte dintre cazuri se repetă de la an 
la an. Parcurgerea registrului e aşadar anostă la prima vedere, însă din 
loc în loc apare câte o informaţie prețioasă, fapt care a impus studierea 
integrală a tomului. Voi puncta astfel, în articolul meu, aceste 
menţiuni care aduc o modestă dar utilă contribuţie la cunoașterea 
primei jumătăți din existenţa primăriei la Câmpina. Acolo unde a fost 
cazul, am menţionat cazurile rare în care respectivul dosar se găseşte 

în fondul actual al Primăriei Câmpina din arhivele judeţene. Subliniez 
că articolul de față conține doar spicuiri ai nu este exhaustiv, iar cine 
dorește o cercetare aprofundată pe o anumită perioadă sau temă nu va 
putea ignora pe viitor acest opis — care rămâne cel puțin un instrument 
de confruntare cu alte surse. 


1865 Primul dosar ce ne atrage atenţia este nr.32/1865, intitulat 
„Școala din această comună şi muzeul statului”; el se repetă identic şi 
în anul următor, după care orice mențiune despre muzeu se opreşte. Să 
fi fost o primă inițiativă de întemeiere a unui muzeu local, în localul 
şcolii publice de băieți, care fusese înființată la 1863 în chiliile de 
lângă biserica Sf. Treime ? 

Un alt dosar din primul an se referă la „înfiinţarea moașei acestui 
plai”. Înţelegem că era vorba despre un post oficial la nivelul unității 
administrative ce-şi avea sediul la Câmpina (Plaiul Prahovei); cum 
prima școală de moaşe se înființase cu abia un sfert de secol în urmă 
în Capitală, e foarte posibil ca registrul nostru să fi surprins momentul 
când se înființau posturi oficiale de moaşă în fiecare subunitate 
aministrativă de judeţ (plaiuri şi plăşi). 

1867 În acest an găsim un dosar despre „Școala publică din 
această comună [...] şi aceea privată ce se conducea de dascălul Ion”. 
Este probabil ultimul an în care a mai funcționat acel dascăl ce preda 
acasă după vechile metode (Ionică Provian, ţârcovnicul bisericii”), 
aflat în conflict cu primul învăţător al şcolii publice, Nicolau Marin. 

Tot de atunci, timp de trei ani la rând, e menționată în dosare 
„cultura duzilor”. Se produceau dealtfel şi gogoşi de mătase la Câm- 
pina (ds. 31/1868, care menţionează şi o altă ocupaţie a locuitorilor 
din Plaiul Prahovei: vânătoarea). 

Un eveniment nefast apare în titlul unui alt dosar: „Ivirea lăcuste- 
lor în ţară” — care conținea probabil documente despre demersurile 
primăriei pentru a preîntâmpina pagubele. 

1868 Este primul an din care există un dosar anual şi pentru 
„Şcoala de fete” — aceasta confirmă înfiinţarea ei în acel an (cea de 
băieți avea de la început dosarul ei anual; în ele trebuie să fi fost in- 
formaţii ce azi ar fi fost foarte utile pentru istoria şcolilor din Câmpi- 


“Eliza Furdui, Victoria Vâlcu, Monografia primei şcoli publice din Câmpina, ed. 
Premier 2009, p.178. 

na, ceea ce au publicat diferiți profesori pe această temă bazându-se 
doar pe puţinele documente păstrate în arhivele şcolare). Semnalez în 
acest context existenţa la Arhivele Naţionale de la Ploieşti a fondului 
arhivistic al Şcolii de fete nr.1 din Câmpina, conţinând 468 dosare din 
perioada 1868-1948 — o adevărată comoară ce aşteaptă şi ea să fie 
cercetată’. 

1873 Acest an vine cu o informație importantă pentru domeniul 
urbanistic: un dosar (nr.31) ce trata „alinierea stradelor comunei”; 
avem aşadar o posibilă piatră de hotar în studierea evoluției tramei 
stradale. Era doar la un an după ce fusese realizat un plan nepublicat al 
oraşului"". 

1878 Dosarul nr.39 include și „întâmpinarea M.S. Domnitorului 
”, Cum memoriile foarte precise ale lui Carol I nu amintesc în acel an 
nicio vizită la Câmpina, probabil că dosarul conținea acte referitoare 
la delegația câmpineană ce a participat în acel an la ceremonia intrării 
triumfale a domnitorului victorios, în fruntea oștirii sale, în Capitală 
după Războiul de Independență ( 8 octombrie). 

1879 Un dosar se referă la „construcțiunea noilor localuri” de 
şcoli comunale; în inventarul fondului, un dosar apare cu această temă 
la anul anterior, 1878. Putem corela acestea cu darea de seamă din 
1880, citată de profesorul Teodorescu în cartea sa!?, dar nu s-ar putea 
spune în ce măsură a fost vorba de renovarea clădirilor, refacerea lor 
integrală sau construcția unor corpuri noi alături (mai puțin probabil). 
E perioada din care încep să se păstreze mai multe dosare în fondul 
Primăriei existent azi la Ploieşti. 

Un alt dosar se referă la „Exproprierea locului unde se află apa 
minerală pucioasă, proprietatea Prințului Ştirbei”; mai mult ca sigur 
era vorba despre un teren din zona băilor minerale de la Câmpina, ce 
aveau să intre în proprietatea lui Dumitru Hernea un an mai târziu 
(când un alt dosar vorbeşte de alte exproprieri, la gară; calea ferată 
tocmai fusese inaugurată). 


Din nefericire, arhiva similară a Școlii de băieți, aflată în custodia Școlii Generale 
„Ion Câmpineanu”, este mult mai săracă în documente, din câte se poate deduce din 
lucrările profesorilor de istorie care au cercetat-o. 

1O copie se află de mai mulţi ani în posesia distinsului colecţionar Şerban Băleanu 
(informaţie verbală directă). 

"Stoica Teodorescu, Monografia orașului Câmpina, istoric şi documente, Câmpina 
1924, p.122. 

1881 Se confirmă ridicarea gării după inaugurarea liniei ferate, 
din moment ce în acest an încă e vorba de „exproprierea pentru 
facerea gărei Câmpina”. 

După preluarea băilor de către Hernea, primăria se ocupa de 
„facerea ambelor şosele ce merge la băile minerale” (ds. 29). 

În dosarul 24 găsim şi „reparaţiunea bisericei Sf. Voevozi”, temă 
ce va mai face obiectul altor două dosare ulterioare (în anii 1892 şi 
1893). Prin urmare refacerea consfințită la 1897, prin pisania pictată în 
pridvor (din păcate ştearsă cu inconștiență la ultima renovare, acum 
câțiva ani) a fost destul de radicală; probabil că forma actuală a 
bisericii datează tocmai de atunci - o confirmă şi locul actual al 
pisaniei de la 1827, evident mutată din poziția inițială. 

1883 Din acest an exista un tosar cu tema „Bisericile și alte cul- 
te” (subl. ns. — poate o primă mențiune la Câmpina a celorlalte 
confesiuni şi credințe, semn al începerii epocii cosmopolite). 

1889 Un prim dosar ce se ocupă de înființarea cimitirului 
comunal (cel din actuala stradă Bobâlna). În anul următor se repetă, 
iar dosarul respectiv se păstrează până azi în fondul Primăriei, deşi 
acolo este cu număr schimbat (1/1890 în loc de 13/1890 din registru). 

1891 E menționată „donaţiunea terenului pentru cazarmă” (care 
mai apare ulterior în 1892 şi 1900). Construirea acesteia o găsim abia 
într-un dosar din anul 1909, dar și într-unul de la anul 1935 — mai mult 
ca sigur în acest caz fiind vorba de o clădire nouă. 

Tot atunci apărea într-un dosar o „tranzacțiune făcută cu 
Principele Știrbey şi casa Hernea”. 

1892 Un dosar ne pomeneşte de „planul orașului şi circum- 
scripția comunelor”. Probabil un plan azi pierdut, care ar fi fost o 
comoară; în cercetările de arhivă de la Ploieşti am mai găsit în alte 
locuri mențiuni despre existenţa altor două planuri al oraşului, ce 
datau din anii 1879 (autor: ing. Pană Buescu) şi respectiv 1909 (autor: 
ing. Maximilian Wegener). 

1893 Un dosar ce se repetă apoi anual până în 1896 tratează 
„Concesiunea acordată Societăţii de Petrol Ludwig Krauss”. 

1894 Este pomenit „planul cu aducerea apei în oraş”. Aducţi- 
unea, care se va realiza de la izvorul Sunătoarea din Breaza, face 
obiectul şi altor dosare ulterioare, în anii 1895, 1896, 1897, 1899 şi 
într-un final 1900 (unde apar într-un dosar convenţia, contractul și 
concesiunea — în inventarul actual ele se păstrează la ds. 2/1900). 

1895 O investiție importantă, „cumpărarea târgului de proprietate 
pentru comună” (care se repetă şi în dosare din 1896, 1897 „contractul 
pentru bâlciul de vite” şi respectiv 1898) ne aduce aminte de vechiul 
târg de vite de la est de oraș, pe locul căruia s-a dezvoltat ulterior 
cartierul Obor. 

1897 Din acest an s-a şi păstrat în fondul Primăriei un dosar 
(nr. 10 în vechiul registru, nr. 1 în inventarul actual) important pentru 
istorie, care conţine autorizaţia de construcție pentru rafinăria „Steaua 
Română”. 

Tot atunci era menţionată o „şcoală de viticultură” (!) precum și 
„contractul cu felinarele oraşului”. 

Un alt dosar pierdut, de interes pentru istoria parohiilor, pomenea 
„reparaţii şi zugrăvitul bisericilor [...] împărțirea pământului 
bisericilor”. Amintim că în noiembrie acel an s-a resfințit, după o 
refacere serioasă, biserica de la lac. 

1898 Informaţii inedite din domeniul sanitar: „examinarea lapte- 
lui cu aparatul Abel Penschi, regulamentul relativ la apa gazoasă”. 

Se menţionau, în dosare diferite, construirea şi sfințirea capelei de 
la cimitirul oraşului", existentă și azi. Zugrăvirea ei apare într-un 
dosar din anul următor; în schimb „recepţia casei de la cimitir” apare 
abia la 1910 (să fi fost vorba de încăperea unde azi e biroul 
administraţiei, sau de anexele pentru personal ?). 

E menţionată (apoi din nou şi la anii 1900 şi 1902) „alipirea 
comunei Poiana de Câmpina” (!). Ştim însă că Poiana a continuat 
totuși să existe separat şi în epoci ulterioare — poate că va fi fost vorba 
doar de alipirea unor părți din comună (cum ar fi jumătatea estică a 
cătunului Slobozia, ce ştim că ținea de Poiana la 1864; ipoteza aceasta 
ar fi confirmată de dosarul nr.42/1908, care trata mai explicit tocmai 
„alipirea cătunului Slobozia la comuna Câmpina”). 

1899 Un dosar ne aminteşte „exproprierea locului bisericii Ador- 
mirea”; nu putem fi siguri însă dacă era vorba de un teren din curtea 
bisericii sau de aiurea. 

Alt dosar pomenește de iluminarea cu curent electric; era anul 
punerii în funcțiune al uzinei electrice din lunca Prahovei şi mai ales 


EE EE OREI etate Kos bt ; 

Ridicată cu cărămida rezultată din demolarea hanului din jurul bisericii Adormirea, 
în urmă cu un deceniu. Capela va şi face obiectul unui dosar în anul 1924 (o 
licitație, probabil pentru renovare sau modificări). 

al premierei mondiale câmpinene: utilizarea curentului electric la o 
sondă de țiței. 

1900 Un an important pentru istoria urbanistică: se taie prin cur- 
tea bisericii de la piață și a conacului Știrbey actuala stradă Mihai 
Eminescu (din fericire dosarul ce conţine şi planul proiectului străzii 
s-a păstrat până azi în fondul Primăriei, la nr. 3). Un alt dosar conținea 
„vânzarea prin licitaţiune a casei din curtea bisericii”. 

Extinderea câmpului de sonde nu deranja încă băile minerale, un 
dosar conţinând „tabloul de vizitatori [...] la băi”; în anul următor, un 
alt dosar pomeneşte de „local pentru băi”. 

1904 Două premiere locale îşi găsesc locul într-unul dintre dosa- 
re. E vorba despre „pavarea trotuarelor cu asfalt” și construcția şcolii 
profesionale — probabil primul sediu al celebrei Școli de Sondori, în 
care aceasta a funcționat până la Primul Război Mondial, când a fost 
distrus. 

1905 Un nou plan al oraşului face obiectul unui dosar, împreună 
cu „numărul stradelor”. 

E pomenită „donația Al. Cantacuzino”; poate cei pasionați de 
vechile familii câmpinene să poată face legătura cu alte informații 
cunoscute. 

1907 „Construcția abatorului” făcea obiectul unui dosar!5. Poate 
cele două dosare cu autorizaţii de construcție din 1907, aflate în 
fondul Primăria Câmpina, să aducă mai multe ştiri. 

Tot în acel an avea loc, conform unui alt dosar, „hotărnicia moşiei 
Câmpina-$Șotrile”. Am putea-o pune în legătură cu planul inginerului 
hotarnic Wegener din 1909, menţionat anterior. 

1908 Un dosar aduce o informaţie curioasă: „reconstruirea biseri- 
cei Adormirea de către societatea Regatul Român”. Trebuie să fi fost 
vorba defapt, despre renovarea bisericii de „la brazi” din acel an, când 
i s-a adăugat turla-clopotniță de pe pronaos, în urma demolării 


“Locul unde s-a aflat acest prim sediu e o temă pentru viitoare cercetări, la care sunt 
provocaţi cei interesaţi. 

(Alte două dosare ulterioare, ambele din 1914, se ocupă cu acest obiectiv important, 
iar la anul 1913 găsim o curioasă menţiune „Socolescu p. abator şi contract” (să fi 
proiectat marele arhitect Toma T. Socolescu şi abatorul din Câmpina, care nu figura 
până acum între lucrările lui ? Ciudat este că în fondul actual al primăriei, la 
ds.5/1923 se află un plan al abatorului din 1922, semnat însă de arh. Richard 
Schmidt...). 

turnului-clopotniță din curte, cât şi despre construirea casei parohiale 
un an mai târziu’. 

Un alt dosar se ocupa de construirea noului „local de şcoală 
pentru băieți”. În anul următor dosarul se repetă, incluzând și 
documente despre mobilarea şcolii. E vorba despre imobilul nou unde 
s-a mutat Școala primară nr.1 de băieţi, clădire aflată în intersecția din 
centru, azi dispărută dar bine-cunoscută tuturor din cărțile poștale, iar 
celor mai în etate chiar din amintiri”. Şcoala a funcţionat acolo timp 
de şapte decenii, iar în locul ei (în clădirea veche de lângă biserica Sf. 
Treime) s-a înfiinţat tot atunci Școala nr. 2 de băieţi. 

Alte dosare ne aduc informaţii despre evoluţia urbanistică. 
„Stradela din bd. Carol spre Sanatoriul Eforiei Brâncovenești Dr. 
Istrate” face referire probabil la deschiderea actualei străzi Dr. 
Istrati $. „Şoseaua de la abator spre Moreni” ne arată că încă se mai 
folosea pe acele timpuri drumul vechi al Târgșorului, care trecea 
Prahova prin vad, în dreptul satului Bobolia. 

1909 Mentalitatea încă sănătoasă a vremii permitea pe atunci o 
firească şi tradițională procesiune religioasă (deja imposibilă câteva 
decenii mai târziu) ce-şi avea ecou în arhiva Primăriei: dosarul 
intitulat „leşirea cu Sfânta Cruce pentru ploaie” ne arată că anul 
respectiv a fost destul de secetos. 

Tot atunci e menţionată „reparația hanurilor”; iată că unele dintre 
aceste pitoreşti clădiri, strămoaşe ale hotelurilor de azi, supraviețuiseră 
până în secolul al XX-lea ! 

1912 Deşi şcoala primară din cartierul Slobozia luase fiinţă la 
1908, găsim în acest an 1912 un dosar numit „Donaţia terenului de la 
Slobozia de către Steaua Română pentru construire de școală”. 

Tot în acest an (şi apoi în anul următor) apare menţionat un nou 
plan al orașului (al șaptelea de care am cunoştinţă de la înființarea 
comunei, dacă e să numărăm şi planurile pomenite în acest registru). 
Dar în aceste dosare din 1912-1913 e vorba în plus şi de 


"Într-adevăr, despre casa parohială cel puţin, se știe că a fost ridicată prin 
contribuția societăţii respective — vezi Chestionarul din 1921 în arhiva Institutului 
Naţional al Patrimoniului — Bucureşti (fond CMI). 

"Posibil ca autorizaţia de construcție și poate chiar planul clădirii să se afle prin 
dosarele anilor 1907-1908 din fondul actual de la Arhivele Naţionale Prahova. 
'SSurprinde însă pomenirea acelui sanatoriu; cine cunoaște oare mai multe pe acest 
subiect ? 

recensământul din 1912, şi se dă şi cifra totală a locuitorilor Câmpinei 
în urma acelui recensământ: 8351". 

1914 În dosarul nr.35 se afla „donația castelului Hasdeu primăriei 
locale” — o informație necunoscută până acum, care poate fi corelată 
însă cu demersurile de a prelua imobilul, pe care le făcea administraţia 
locală după decesul lui Hasdeu din 1907. 

Dosarul nr.36 conținea „reparația localului primăriei”; e vorba de 
restaurarea casei Carcalechi, coordonată chiar de marele arhitect Toma 
T. Socolescu, al cărui tată (Toma N.) refăcuse la rândul lui imobilul pe 
la 1877-1879, atunci când devenise sediul Primăriei. 

Tot la 1914 se construia şi un nou local de şcoală în cătunul 
Broaștele (ds. 57). 

1915 La acest an găsim alte informaţii interesante de urbanism. 
Una este „reconstruirea Bd. Elisabeta pe 560m, între Plevnei şi Gh. 
Dumitrescu”. Deşi distanţa nu prea concordă, fiind mai mare decât pe 
teren, trebuie să fie vorba de traseul cel mai pitoresc, de promenadă, al 
Bulevardului de azi; Gh. Dumitrescu era proprietarul vilei vechi din 
intersecția cunoscută mai târziu drept „Cotul Donului”, vilă celebră în 
Câmpina interbelică. O a doua informaţie este „exproprierea pentru 
cauză de utilitate publică a stradelei Radovici” — actuala stradă Henri 
Coandă, ce abia atunci se deschidea. 

1916 Din acest an data un dosar numit „Facerea scărilor și 
platforma la biserica Sf. Voievozi” care ne arată vârsta centenară a 
originalului balcon pietonal ce acoperă și azi trotuarul de acolo. 

1917 Este anul ocupaţiei inamice. Primăria continua să creeze 
dosare, funcționând însă sub supravegherea Comandaturii Etapei 300 
a armatei germane, care proteja şi nu prea avutul obștesc. Unul dintre 
dosarele acelui an se referă chiar la „cereri despăgubire case devastate 
de armata germană”; înscrierea acestor informaţii în registru 
(bineînţeles de către funcționarii colaboraţionişti rămași în primărie) 
ar însemna, poate, că administraţia militară germană recunoștea cât de 
cât oficial distrugerile produse şi accepta să le despăgubească. 


Numărul locuitorilor mai apare de câteva ori şi la alţi ani, deci studierea registrului 
poate fi utilă şi statisticienilor. 

Caz rar şi interesant de moştenirea lucrului la o casă în familie, timp de trei 
generaţii de arhitecți, de la bunic la nepot - Toma N. fiind la rândul său fiul lui 
Nicolae Socolescu, de care am amintit la începutul articolului. 


99 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA - 2017 


1920 Începând cu acest an, timp de 5 ani la rând (ulterior și în 
anul 1928) apar dosare care se ocupau cu „eroii morți în război, 
mormintele lor”. Cultul eroilor era bineînţeles la mare cinste în acei 
ani; o parcelă a eroilor funcționa în cimitirul orașului încă din 1916, 
aproape de mormântul pictorului Grigorescu”, iar prin 1924 în holul 
primăriei se aflau două tablouri înrămate, cu numele eroilor câmpineni 
căzuţi în război”. 

1923 Un dosar se ocupa cu construirea etajului primăriei; din 
fericire el s-a păstrat până azi şi include chiar planuri, secțiuni şi 
fațade ale clădirii proiectate, aşa cum a arătat până la demolarea din 
anii '80 (ds. 1/1923 în inventarul nou). 

1924 Un nou plan al oraşului face obiectul unui dosar (ca şi în 
anul următor); posibil să fie același cu cel după care s-a publicat un 
desen la scara 1:10.000 în Monografia... lui Stoica Teodorescu. 

1925 Dosarul nr.6 conţinea documente (unele păstrate în fondul 
actual) despre monumentul eroilor — ceea ce confirmă concluzia 
cercetărilor subsemnatului, că statuia zisă azi „Soldatul” a fost ridicată 
la 1925. Subiectul mai apare apoi și la 1928, un alt an-cheie din istoria 
statuii”. 

Tot atunci aveau loc şi „lucrările la noul bulevard din prelungirea 
străzii Plevnei” ce avea să fie botezat o vreme „Regele Ferdinand”. 

1926 Construcția liceului Dimitrie Ştirbey făcea obiectul 
dosarului nr.293°%; planuri şi relevee se găsesc şi azi în fondul actual 
al primăriei (ds. 15/1926). 

1930 „Lucrările la noul local al Judecătoriei” (dosarul nr. 18) 
confirmă construcția în acel an a clădirii Tribunalului, ce fusese 
proiectată prin 1924 de arh. Toma T. Socolescu. 

1932 Un nou dosar referitor la planul oraşului. 


Conform ds. 523-524 din arhiva Societății „Cultul Eroilor” (aflată în depozitele 
Muzeului Militar Naţional). 

“Liste care azi nu se mai păstrează, deceniile de comunism reuşind la Câmpina să 
şteargă memoria eroilor. 

“Vezi articolul meu Să ne cunoaștem Soldatul din săptămânalul Oglinda Câmpinei, 
7 iunie 2016, p.4 (disponibil oricând şi pe internet, în arhiva ziarului: 
http://ziaruloglinda.blogspot.ro). 

% Acesta este un an atipic în registru, numerele dosarelor nefiind continue, ajungând 
chiar la 4 cifre ! 

1934 „Construcția variantei Câmpiniţa, Bucureşti — Ploieşti — 
Braşov” e un titlu enigmatic, pentru că actualul traseu al DNI prin 
lunca Prahovei a fost realizat abia la finele anilor "o: poate că a 
existat un proiect şi în perioada interbelică ? 

1936 Un dosar pomeneşte „oficiul local de turism” — o premieră 
ce dovedește că nici la Câmpina această activitate n-a fost începută de 
comunişti. 

1937 Un alt domeniu ce situa Câmpina în avangardă era aviația; 
din acest an data un dosar despre aeroportul local (!), care chiar în titlu 
pomeneşte de o licitaţie pentru hangar pe 11 octombrie. Doi ani mai 
târziu, se menționa chiar şi „planul aerofotogrametric” — așa ceva ar fi 
fost o sursă de informare fantastică, dacă s-ar fi păstrat pe undeva. Mai 
târziu, în dosarele anului 1942 apare și „sistematizarea şi planul 
topografic al oraşului”. 

1939 Este un an bogat în lucrări edilitare: „construirea pieţei 
Kirilov” (unde era oare acest loc ?); „construirea localului şcolii 
primare mixte Câmpiniţa”; apar şi dosare cu lucrări de reparații ai 
transformări la școlile primare de băieți și de fete. 

„Achiziţionarea schițelor lui Grigorescu” era un dosar care dacă s- 
ar mai fi păstrat, ar fi ușurat mult demersurile administraţiei locale din 
ultimii ani, de recuperare a celebrelor schiţe. 

1943 Ultimul dintre dosarele înscrise în registru, nr. 19, se 
referea şi la bombardament — fiind vorba, fără doar şi poate, despre 
celebrul raid american din data de 1 August 1943, care viza rafinăria 
Steaua Română. 

lată așadar ce şansă imensă a pierdut istoriografia locală, prin 
dispariția a cca 80% din arhiva Primăriei Câmpina, care ar fi putut 
lumina azi o serie de enigme istorice din epoca dezvoltării impetuoase 
a oraşului şi — mai mult — ar fi putut servi la rezolvarea unor probleme 
importante pentru cetăţeni, întreprinzătorii economici sau edili. 
Rămâne de cercetat doar ceea ce s-a mai păstrat, fondul actual aflat la 
Arhivele Naţionale cuprinzând 1056 unităţi arhivistice din perioada 
1865-1950, care așteaptă să fie explorate mai temeinic. 

Registrul-opis al vechii arhive a Primăriei Câmpina. Foto: M. Focșa, 2015 


NB. Curios este că Primăria Municipiului Câmpina deține încă 
documente anterioare anului 1950, în arhiva instituției” existând 
Chiar şi documente din secolul al XIX-lea”. Conform Legii 16/1996, 
documentele din această arhivă care sunt create până în anul 1967 
inclusiv, ar trebui să fie deja predate în prezent Arhivelor Naţionale; 
mai ales inventarele acestor documente ar trebui să fie acolo, ceea ce 
nu se întâmplă din păcate”. 


*Neprelucrată arhivistic şi neinventariată nici până azi ! 

“Unele dintre ele, foarte valoroase, prezentate cu ani în urmă într-o expoziţie la 
Casa Tineretului, azi sunt aproape imposibil de găsit (informaţie verbală: Ciprian 
Bischoff, 2015). 

27 i , e SE i 
Nedepunerea acestor inventare este ilegală, ca dealtfel şi neinventarierea 
documentelor sau neasigurarea accesului la ele - orice cetăţean având dreptul să le 
consulte la cerere dacă sunt mai vechi de anul 1988. 

Pagină din registru (anul 1866). Foto: M. Focsa. 2015 

